Okresná prokuratúra Ružomberok 
Dončova 8, 034 53 Ružomberok 1 	

Sp. zn. : 2 Pv 6/14/5508	Ružomberok, 12.12.2014
EEČ : 2-42-167-2014

U Z N E S E N I E

Trestná vec:	obvinený XXXXX a spol. 
Prečin:	Nezaplatenie dane a poistného podľa § 278 odsek 1 Trestného zákona v spolupáchateľstve podľa § 20 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Ružomberok
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako konatelia spoločnosti XXXXX, s.r.o., XXXXX, XXXXX, IČO: XXXXX, DIČ: XXXXX, rozhodli a nezaplatili určenému príjemcovi Daňovému úradu v Žiline, pobočka XXXXX, daň z pridanej hodnoty ako štvrťročný platca dane za zdaňovacie obdobie III. štvrťrok 2012, kde Daňový úrad Žilina eviduje nedoplatok vo výške 853,64 Eur s poslednou splatnosťou ku dňu 25.10.2012, za zdaňovacie obdobie IV. štvrťrok 2012, kde Daňový úrad Žilina eviduje nedoplatok vo výške 1.445,29 Eur s poslednou splatnosťou ku dňu 25.01.2013, za zdaňovacie obdobie január 2013, kde Daňový úrad eviduje nedoplatok vo výške 1.366,91 Eur s poslednou splatnosťou ku dňu 25.02.2013, za zdaňovacie obdobie február 2013, kde Daňový úrad XXXXX eviduje nedoplatok vo výške 11,50 Eur s poslednou splatnosťou ku dňu 25.03.2013 a za zdaňovacie obdobie apríl 2013, kde Daňový úrad XXXXX eviduje nedoplatok vo výške 3.008,20 Eur s poslednou splatnosťou ku dňu 27.05.2013, čiže celkovo nezaplatil splatnú daň z pridanej hodnoty v rozsahu 6.688,54 Eur, hoci spoločnosť, ktorej sú konatelia disponovala dostatkom finančných prostriedkov na ich úhradu,

lebo zanikla trestnosť činu

Odôvodnenie:
	Uznesením povereného príslušníka Obvodného oddelenia PZ v Liptovskej Teplej z 29.12.2013, ČVS: ORP-821/LT-RK-2013, bolo podľa § 199 ods. 1 Trestného poriadku začaté trestné stíhanie a následne dňa 03.06.2014 podľa § 206 ods. 1 Trestného poriadku vznesené obvinenie XXXXX, nar. XXXXX, a XXXXX, nar. XXXXX, pre pokračovací prečin nezaplatenia dane a poistného podľa § 278 ods. 1 Trestného zákona v spolupáchateľstve podľa § 20 Trestného zákona, pre skutok popísaný vo výrokovej časti predmetného uznesenia. Rozsah nezaplatenej dane predstavoval 6.688,54 Eur.

	Trestného činu nezaplatenia dane a poistného podľa § 278 ods. 1 Trestného zákona sa dopustí ten, kto vo väčšom rozsahu nezaplatí splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie.

	Podľa § 125 ods. 1 Trestného zákona škodou malou sa rozumie škoda prevyšujúca sumu 266 eur. Škodou väčšou sa rozumie suma dosahujúca najmenej desaťnásobok takej sumy. Značnou škodou sa rozumie suma dosahujúca najmenej stonásobok takej sumy. Škodou veľkého rozsahu sa rozumie suma dosahujúca najmenej päťstonásobok takej sumy. Tieto hľadiská sa použijú rovnako na určenie výšky prospechu, hodnoty veci a rozsahu činu. 

	Vo veci boli vypočutí obvinení XXXXX a XXXXX, ktorí uviedli, že majú vedomosť o tom, že v súvislosti s podnikaním v spoločnosti XXXXX im vznikli daňové nedoplatky, ktoré majú záujem uhradiť, pričom z dôvodu podlžností od iných spoločností tak nemohli učiniť skôr.

	Vo veci bola taktiež vypočutá svedkyňa XXXXX a bol vypracovaný znalecký posudok z odboru ekonomika a podnikanie. Po doplnení dokazovania a pred vykonaním preštudovania vyšetrovacieho spisu obvinení predložili potvrdenia o zaplatení daňových nedoplatkov, ktoré boli predmetom vedeného trestného konania.
  
	Podľa § 2 ods. 10 Trestného poriadku orgány činné v trestnom konaní postupujú tak, aby bol zistený skutkový stav veci, o ktorom nie sú dôvodné pochybnosti, a to v rozsahu nevyhnutnom na ich rozhodnutie. Dôkazy obstarávajú z úradnej povinnosti. Právo obstarávať dôkazy majú aj strany. Orgány činné v trestnom konaní s rovnakou starostlivosťou objasňujú okolnosti svedčiace proti obvinenému, ako aj okolnosti, ktoré svedčia v jeho prospech, a v oboch smeroch vykonávajú dôkazy tak, aby umožnili súdu spravodlivé rozhodnutie.

	Podľa § 2 ods. 12 Trestného poriadku orgány činné v trestnom konaní a súd hodnotia dôkazy získané zákonným spôsobom podľa svojho vnútorného presvedčenia založeného na starostlivom uvážení všetkých okolností prípadu jednotlivo i v ich súhrne nezávisle od toho, či ich obstaral súd, orgány činné v trestnom konaní alebo niektorá zo strán.
	
	Podľa § 86 ods. 1 písm. e) Trestného zákona trestnosť trestného činu zaniká aj vtedy, ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

	Podľa § 86 ods. 2 Trestného poriadku trestnosť trestného činu podľa odseku 1 písm. e) nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu podľa odseku 1.

	Preskúmaním spisového materiálnu neboli zistené okolnosti v zmysle § 86 ods. 2 Trestného poriadku, ktoré by bránili zániku trestnosti trestného činu, pre ktorý sú obvinení stíhaní.

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

	Z vyššie uvedených dôvodov, nakoľko došlo s poukazom na ustanovenie § 86 ods. 1 písm. e) Trestného zákona k zániku trestnosti trestného činu nezaplatenia dane a poistného podľa § 278 ods. 1 Trestného zákona, som trestné stíhanie obvineného XXXXX a XXXXX pre uvedený skutok podľa § 215 ods. 1 písm. h) Trestného poriadku zastavil, pretože zanikla trestnosť činu.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Štefan Tomaško
prokurátor